Andris Kalnozols

Andris Kalnozols (dzimis 1983. gada 20. martā Talsos) ir latviešu rakstnieks, režisors un aktieris.

 Biogrāfija 
A. Kalnozols uzaudzis Talsos. Ieguvis bakalaura grādu Latvijas Kultūras akadēmijas dramatiskā aktiera programmā ar specializāciju leļļu teātrī (2005) un maģistra grādu tās teātra režijas programmā (2013).Latvijas jaunā režija. Sast. S. Radzobe. Rīga: LU Akadēmiskais apgāds, 2015, 20. lpp. 2004. gadā kopā ar Ģirtu Šoli, Gintu Širmeli-Širmani un citiem jaunajiem aktieriem un režisoriem nodibinājis eksperimentālu leļļu un objektu teātra trupu "Umka.lv", bijis tās izrāžu līdzautors un aktieris.

Iestudējis savus dramaturģiskos darbus: "Labākais cilvēks Tahkurannā" (Dirty Deal Teatro, 2013, nominācija Spēlmaņu nakts Latvijas Dramaturgu ģildes balvai), "Benzīnvīrs" (Dirty Deal Teatro, 2015), "Aizvakar vienmēr" (Ģertrūdes ielas teātris, 2016). Dramatizējis teātrim Šarla Pero pasaku "Runcis zābakos" (Liepājas teātrī, 2012, režisors Mārcis Lācis, izrāde nominēta Spēlmaņu nakts balvai kategorijā "Gada izrāde bērniem vai jauniešiem").

 Literārā darbība 

Literāras publikācijas kopš 2001. gada. A. Kalnozola dzejoļi publicēti laikrakstos "Literatūra un Māksla Latvijā", "Talsu Vēstis" un "Pedvāles burtnīcā" (2001), "Pitraga poēma" publicēta portālā "Satori" (2019).

2020. gadā izdots rakstnieka debijas romāns "Kalendārs mani sauc", kura centrā ir savdabīgs "mazā cilvēka" personāžs kādā Latvijas provinces pilsētā.Iznācis Andra Kalnozola romāns "Kalendārs mani sauc." Diena, 2020, 18. decembrī. Romāns ātri ieguva lasītāju interesi, kā arī izpelnījās atzinīgas atsauksmes kritikā.Valda Čakare. Patvēruma meklētāji un viņu atradumi . Kroders.lv.Kārlis Vērdiņš. Kalnozola himna cilvēcībai . Satori.lv.Arnis Koroševskis. Brīnišķīgais prāts. Delfi.lv. 2021. gada 30. aprīlī romāns ieguva Literatūras gada balvu kā gada labākā debija literatūrā. 2021. gada maijā tiek paziņots, ka režisors Juris Poškus uzsācis darbu pie spēlfilmas pēc romāna motīviem.Ar valsts atbalstu Latvijā taps 15 jaunas filmas.Jauns.lv. 31. maijā romāns tiek izvirzīts Latvijas Televīzijas apbalvojuma "Kilograms kultūras" finālam, 2022. gada februārī tiek paziņots, ka tas saņem šo balvu.Zināmi apbalvojuma "Kilograms kultūras 2021" pirmie finālisti . Satori.lv. 2022. gada 12. aprīlī notika romāna dramatizējuma pirmizrāde Valmieras teātrī Mārtiņa Eihes režijā.Valmieras teātrī taps izrāde pēc romāna "Kalendārs mani sauc" . Satori.lv. 2025. gada 14. februārī pirmizrādi piedzīvoja romāna dramatizējuma iestudējums lietuviešu valodā Klaipēdas Drāmas teātrī Elmāra Seņkova režijā.

2022. gadā žurnāla "Rīgas Laiks" pielikumu sērijā "Rīgas Laika mazās grāmatiņas" izdots Kalnozola ceļojumu apraksts "Eiropas smaržas", kura daļas iepriekš publicētas žurnālā 2021. gadā.

 Bibliogrāfija 
 Proza 
 Kalendārs mani sauc. Rīga: Orbīta, 2020.
 Eiropas smaržas. Rīga: Rīgas Laiks, 2022.

 Romāna "Kalendārs mani sauc" tulkojumi 
 Mane vadina Kalendorium [lietuviešu val.]. Tulk. Laimantas Jonušys. Odilė, 2022.
 Ես Օրացույցն եմ [armēņu val.]. Tulk. Naira Khachatryan. Newmag, 2022.
 Kalender on mu nimi [igauņu val.]. Tulk. Contra. Postimehe kirjastus, 2023.
 Szólíts Naptárnak [ungāru val.]. Tulk. Orsolya Kis. Prae Kiadó, 2025.
 Kalender [vācu val.]. Tulk. Sven Otto. Fototapeta, 2025.

 Atsauces 

 Ārējās saites 
 Andris Kalnozols izrades.lv

Kategorija:1983. gadā dzimušie
Kategorija:Talsos dzimušie
Kategorija:Latviešu valodā rakstošie
Kategorija:Latviešu rakstnieki
Kategorija:Latvijas dramaturgi
Kategorija:Latvijas Kultūras akadēmijas absolventi
Kategorija:Latviešu teātra aktieri
Kategorija:Latviešu teātra režisori